贈林倅
作者：許應龍
朝代：宋

paragraphs: 元是清都紫府仙，出爲名世應半千。
發矢兩科俱中的，英名烜赫斗橫天。
鄞水富沙典芹泮，黜浮崇雅文風煥。
沙陽之政寬而明，吏不忍欺民不玩。
雙飛鳬舄造皇州，三台八座俱挽留。
辭榮避寵姑別駕，恬退高節前無儔。
千里提封勤贊理，恕以待人嚴律己。
一輪秋月照無私，百尺春潭清見底。
須知作善天降祥，俾耆而艾壽而臧。
萱闈朱顔映蒼鬢，詵詵蘭玉如鸞翔。
匪伊丹詔日邊至，策足烏臺陟端揆。
年年衮繡舞萊衣，瑶池屢獻蟠桃瑞。